ທະຫານ ນາວິກະໂຍທິນ ສຫລ ກັບຄືນໄປ ແຂວງແຮລແມນດ໌ ອີກ
ທະຫານອາເມຣິກັນ ບໍ່ແມ່ນໄປອັຟການິສຖານ ເພື່ອທຳການສູ້ລົບ ແຕ່ກັບຄືນໄປ ເພື່ອໃຫ້ການຝຶກແອບ ທະຫານອັຟການິສຖານ.
ທະຫານນາວິກະໂຍທິນສະຫະລັດ ໄດ້ກັບຄືນໄປປະຕິບັດໜ້າທີ່ຢູ່ແຂວງ Helmand ໃນພາກໃຕ້ຂອງປະເທດອັຟການິສຖານອີກ ສາມປີ ຫລັງຈາກອົງການເນໂຕ້ໄດ້ຍຸຕິການປະຕິບັດງານສູ້ລົບໃນອັຟການິສຖານ ທະ ຫານນາວິກະໂຍທິນຂອງສະຫະລັດ ໄດ້ກັບຄືນໄປປະຕິບັດໜ້າທີ່ຢູ່ໃນແຂວງທີ່ປູກຝິ່ນ ແລະມີຄວາມວຸ້ນວາຍດັ່ງກ່າວຄືນອີກ ກຳລັງທະຫານນາວິກະໂຍທິນແລະອົງການເນໂຕ້ ໄດ້ເຂົ້າຮ່ວມໃນພິທີຊຶ່ງຈັດຂຶ້ນໃນວັນ ເສົາວານນີ້ ເພື່ອເປັນຂີດໝາຍ ການມອບໂອນການບັນຊາການ ຢູ່ທີ່ແຂວງ Helmand ແທນທີ່ຈະກັບຄືນໄປສູ້ລົບ ໃນເທື່ອນີ້ທະຫານນາວິກະໂຍທິນແມ່ນຖືກຂໍຮ້ອງໃຫ້ໄປເຝິກ ໃຫ້ຄະແນະນຳແລະການຊ່ວຍເຫຼືອແກ່ກຳລັງຮັກສາຄວາມສະຫງົບຂອງອັຟການິສຖານ ທີ່ພວມຫາທາງຮັບມື ກັບພວກກະບົດຕາລີບານຢູ່ນັ້ນ ການກັບຄືນໄປແຂວງ Helmand ຂອງທະຫານນາວິກະໂຍທິນ ມີຂຶ້ນນຶ່ງມື້ຫຼັງຈາກພວກ ກະບົດຕາລີບານ ໄດ້ປະກາດ ເລີ້ມການບຸກໂຈມຕີ ໃນລະດູບານໃໝ່ ຊຶ່ງເປັນເວລາທີ່ກຸ່ມ ກະບົດດັ່ງກ່າວເພີ້ມທະວີການບຸກໂຈມຕີຂອງຕົນ ໃນຕົ້ນເດືອນນີ້ ກຳລັງຮັກສາຄວາມສະຫງົບອັຟການິສຖານ ໄດ້ຮັບຄວາມເສຍຫາຍ ຮ້າຍແຮງເວລາໜ່ວຍກ້າຕາຍສະຫຼະຊີບຂອງກຸ່ມຕາລີບານທີ່ໃສ່ເຄື່ອງແບບທະຫານ ອັຟການິສຖານ ໄດ້ສັງຫານພວກທະຫານ 135 ຄົນ ທີ່ເມືອງໆນຶ່ງ ໃນພາກເໜືອ ອັຟ ການິສຖານ ກຸ່ມຕາລີບານ ຄວບຄຸມບໍລິເວນສ່ວນໃຫຍ່ຂອງແຂວງ Helmand ຊຶ່ງພວກກະບົດກຸ່ມ ນີ້ ແມ່ນໄດ້ຮັບເງິນສະໜັບສະໜຸນຈາກການເກັບກ່ຽວຝິ່ນໃນຈຳນວນມະຫາສານ